Nog 'n kwilt se bokant is voltooid! My Raggedy Ann kwilt se bokant is ook nou voltooid. Dit het lank geneem om die laaste borduurwerk klaar te kry. Ek het die laaste ruk min tyd gehad om te sit en borduur. Indien ek tyd het, spandeer ek dit agter die masjien besig met stikwerk. Wanneer ek wel tyd gehad het vir borduurwerk, was dit in die aand, en die beligting was dan nie ideaal nie - my oë is nie van die beste nie, selfs met 'n koplig op my kop!
Die bokant van Manlief se kwilt is klaar!!! Ek het dit 'n paar oomblikke gelede klaar vasgewerk. Die patroon is van die boek "Schnibbles Times Two" deur Carrie Nelson. Ek het die lengte aangepas, sodat Manlief se voete nie onder sal uitsteek nie :)